Fakultet for økonomi

Fakultet for økonomi ved Norges teknisk-naturvitenskapelige universitet (NTNU) ble opprettet 1. januar 2017, som en følge av fusjonen mellom NTNU, Høgskolen i Gjøvik, Høgskolen i Sør-Trøndelag og Høgskolen i Ålesund. Fusjonen trådte i kraft 1. januar 2016, men aktiviteten ved de ulike enhetene fortsatte med små endringer i 2016, samtidig med at det ble arbeidet på ulike områder med planer for studier, faglig og administrativ organisering, og kvalitetssikring på alle områder, slik at alt var klart 1. januar 2017.

Fakultetet omfatter enheter fra alle fusjonspartnerne, NTNU, og de tidligere høyskolene Høgskolen i Sør-Trøndelag; Høgskolen i Gjøvik (nå: NTNU i Gjøvik og Høgskolen i Ålesund (nå: NTNU i Ålesund). Trondheimsinstituttene og Avdeling for internasjonal business i Ålesund videreføres i hovedsak. Institutt for industriell økonomi og teknologiledelse (Trondheim) utvides med en fagseksjon ved NTNU i Gjøvik og fagseksjonen som organiserer Eksperter i team.

Utredningsgruppen som så på det nye fakultetets instituttstruktur, viste til følgende punkter innen økonomi og teknologiledelse i NTNUs fusjonsplattform, og mente de reflekterte naturlige mål for fakultetet:
utvikle sin særegne nasjonale profil innenfor økonomi og teknologiledelse og styrke sin posisjon som internasjonal forsknings- og utdanningsaktør
utvikle sterke disiplinfaglige fagmiljø og utdanninger innen økonomi og utnytte sine gode forutsetninger for tverrfaglig samarbeid i hele bredden mellom teknologi, helse, samfunnsvitenskap og humaniora
utnytte sine gode forutsetninger for utdanning og forskning innen innovasjon, entreprenørskap og kommersialisering av teknologi
arbeide for en internasjonal akkreditering

Utredningsgruppen anbefalte en samlokalisering av Trondheimsmiljøene (pr. 2016 var SVT-fagene på Dragvoll og Gløshaugen, Handelshøyskolen på Elgeseter) for at «utvikling av synergier og felles kultur og identitet kan skyte fart».

Fakultetets dekan er Monica Rolfsen.



Institutter fra 1. januar 2017 
De fem fagmiljøene innen økonomi (pr. 2016) fordeles fra 2017 på fire institutter, med en størrelse på fra 25 til omtrent 90 årsverk
 NTNU Handelshøyskolen – videreføring av Handelshøyskolen i Trondheim
 Institutt for industriell økonomi og teknologiledelse – Institutt for industriell økonomi og teknologiledelse, SVT-fakultetet (Trondheim) utvides med fagseksjonen økonomi/ledelse ved NTNU i Gjøvik
 Institutt for internasjonal forretningsdrift – videreføring av Avdeling for internasjonal business med virksomhet og stedlig ledelse ved NTNU i Ålesund.
 Institutt for samfunnsøkonomi – videreføring av Institutt for samfunnsøkonomi, SVT NTNU i Trondheim

Referanser

Kilder 
 Fusjonsplattform NTNU
 Saksfremlegg til NTNUs styremøte 25. august 2016
 Fakultet for økonomi, utredning om instituttstruktur fra Utredningsgruppen. 13. mai 2016

Eksterne lenker 
NTNUs organisasjon fra og med 2017

Fakultet for økonomi